Procurorii au oferit detalii cu privire la incidentul care a avut loc, în Sectorul 2 din București, pe 11 mai, când un tânăr de 25 de ani a atacat o femeie, pe stradă.
Totul s-a întâmplat pe Ştefan cel Mare din Capitală. Individul i-a provocat femeii o fractură de peroneu.
Conform primelor date din ancheta procurorilor se pare că agresorul, pe numele căruia a fost emis mandat de arestare preventivă, nu avea nicio legătură cu victima.
„La data de 11.05.2024, în jurul orei 20:55, în timp ce se afla în dreptul imobilului cu nr. 77, situat la adresa din Bucureşti, şos. Ştefan cel Mare, nr. 234, Sector 2, inculpatul a observat-o pe persoana vătămată trecând pe trotuar şi fără a o cunoaşte sau a avea vreo discuţie cu aceasta, s-a îndreptat în viteză către aceasta şi a lovit-o puternic cu piciorul în zona inferioară a piciorului drept, determinând căderea persoanei vătămate la nivelul solului şi provocarea de leziuni traumatice (fractură de peroneu), evaluate preliminar la 30-35 (treizeci-treizeci şi cinci) de zile de îngrijiri medicale”, a transmis, joi, Parchetul.
Între timp, agresorul a fost arestat preventiv pentru 30 de zile în dosarul in care este inculpat pentru lovire sau alte violenţe.
Bărbatul de 25 de ani a fost reţinut de poliiştii din Bucureşti, după ce a agresat o femeie pe o stradă din Sectorul 2. Acesta a atacat-o din senin, lovind-o peste picioare, ceea ce a făcut ca victima să se dezechilibreze şi să cadă. Femeia a ajuns la spital, Poliţia fiind sesizată de către unitatea medicală.